DA Den Europæiske Unions Tidende C 353/23

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 353/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»DÜSSELDORFER SENF«

EF-Nr.: DE-PGI-0005-0916-04.01.2012

BGB ( X ) BOB ( )

1. Betegnelse:

»Düsseldorfer Senf«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produktets art:

Kategori 2.6. Sennepspasta

3.2. Beskrivelse af produktet med betegnelsen i punkt 1:

Düsseldorfer Senf er en spiseklar pasta, der anvendes til krydring af mad. Konsistensen er fin og cremet, og farven er lys gul. Düsseldorfer Senf kendetegnes særligt ved dens mærkbart skarpe smag. Düsseldorfer Senf indeholder udelukkende naturlige ingredienser og således ingen konserveringsmidler, krydderier eller aromastoffer.

Düsseldorfer Senf har en mindste holdbarhed på kun 10 måneder, hvilket sikrer, at produktet bevarer sine organoleptiske egenskaber.

Som færdigt produkt skal Düsseldorfer Senf opfylde følgende krav til analyseværdier:

— Tørstof: mindst 22 %

— Senneppens fedtindhold: mindst 8 %

— pH-værdi < 4,3

— Det færdige produkts saltindhold < 6 % af massen

3.3. Råvarer (kun for forarbejdede produkter):

De råvarer, der indgår i Düsseldorfer Senf, er brune sennepsfrø, ufiltreret lagereddike, det særlig kalk- og mineralholdige vand fra Düsseldorf og salt.

For at opretholde Düsseldorfer Senfs konstant høje kvalitet og friskhed, produktets tilknytning til regionen og således også de organoleptiske kendetegn og dets omdømme fremstilles senneppen udelukkende med Düsseldorfs vand fra det geografiske område.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Samtlige faser af fremstillingen af Düsseldorfer Senf, dvs. rensning af sennepsfrøene for urenheder, sining og naturlig tørring af sennepsfrøene, blanding af ingredienser til mæsken, formaling, afskalning, udluftning og modning skal foregå i det geografiske område. Hermed sikres det, at Düsseldorfer Senf beholder sin typiske meget skarpe smag og dermed de organoleptiske egenskaber og kvaliteten, den regionale herkomst, og at den kan spores og kontrolleres gennem hele fremstillingsprocessen.

3.6. Særlige regler vedrørende udskæring, rivning eller emballering osv.:

Aftapning, emballering og mærkning af tuber skal ligeledes foregå i det geografiske område. Dette er nødvendigt, fordi sennep er et letfordærveligt produkt, som let beskadiges under forarbejdningen, fordi modningsprocessen stiller krav om en nøje styring af temperaturen. Styringen af lagertemperaturen og modningstiden har afgørende indflydelse på slutproduktets sensoriske kvaliteter. Det er kun fremstillingsområdets fagfolk, dvs. sennepsmestrene, der har den nødvendige erfaring til at bestemme det optimale aftapningstidspunkt, således at produktet beholder sin ensartede kvalitet. Derfor skal denne fase i fremstillingen, som har betydning for produktets kvalitet, foregå i det geografiske område under producentens tilsyn.

På den måde sikres det, at Düsseldorfer Senf beholder sin typiske, meget skarpe smag og dermed de organoleptiske egenskaber og kvaliteten, den regionale herkomst, og at den kan spores og kontrolleres gennem hele fremstillingsprocessen.

3.7. Særlige mærkningsregler:

Følgende mærkningsregler sikrer, at forbrugere, producenter og kontrollører kan forlade sig på Düsseldorfer Senfs oprindelse og ægthed og på, at kravene til og specifikationerne for Düsseldorfer Senf er opfyldt. Reglerne har til formål at sørge for en ensartet mærkning, som gør det muligt at garantere Düsseldorfer Senfs oprindelse og sporbarhed.

Uanset, hvor Düsseldorfer Senf sælges, skal produktet mærkes som:

— »Düsseldorfer Senf«

— »Düsseldorfer Senf Scharf«

— »Düsseldorfer Senf Extra Scharf«

— »Düsseldorfer Senf Stark« og/eller

— »Düsseldorfer Senf Extra Stark«

Medlemmerne af »Schutzgemeinschaft Düsseldorfer Senf« kan benytte brancheforeningens ord-/figurlogo med ordene »Senfspezialität aus Düsseldorf« trykt i skrifttype Areal/Regular i følgende varianter:

— i 4-farve-tryk (CMYK) farvetone 12C 27M 56Y 0K (guld), i specialfarve guld og/eller guldfolietryk til ankeret, løvens omrids og kanten omkring logoet og/eller

— i 4-farve-tryk (CMYK) farvetone 12C 27M 56Y 0K (guld), i specialfarve guld og/eller guldfolietryk til ankeret, løven og kanten omkring logoet og/eller

— i sorthvid med farvetone CMYK 0C 0M 0Y 100K (sort) til ankeret, løvens omrids og kanten omkring logoet og/eller

— i sorthvid med farvetone CMYK 0C 0M 0Y 100K (sort) til ankeret, løven og kanten omkring logoet.

Logoets baggrundsfarve kan være forskellig. Logoets størrelse kan variere afhængigt af, hvad det skal bruges til. Disse mærkningsregler gælder også for produkter, hvori Düsseldorfer Senf er den eneste bestanddel fra den relevante produktkategori, som anvendes med andre madvarer og produkter.

4. Præcis afgrænsning af det geografiske område:

Det geografiske område omfatter Landeshauptstadt Düsseldorf. Det går under betegnelsen »Düsseldorf«.

5. Tilknytning til det geografiske område:

5.1. Det geografiske områdes egenart:

Düsseldorfer Senf er opfundet i det geografiske område. Det geografiske område præges af den lokale sennepsindustris lange tradition for sennepsfremstilling. Den historisk/traditionelle håndværksmæssige fremstilling i området adskiller sig særlig fra den traditionelle fremstillingspraksis i resten af Tyskland ved afskalningen af sennepsfrøene.

Düsseldorf, der ligger ved Rhinen i Tyskland, benytter en særlig metode til indvinding, som adskiller sig fra metoder, der må benyttes i områder uden større floder. Vandværkernes brønde i Düsseldorf ligger langs Rhinens bred, og herfra hentes råvand, der for størstedelens vedkommende består af flodbredsfiltrat, og en mindre andel består af grundvand fra landsiden. Flodbredsfiltratet siver ned fra bunden af Rhinens midte. Vandet er flere uger langsomt undervejs gennem det op til 30 m tykke lag af sand og grus frem til brøndene i nærheden af flodbredden. I dette tidsrum renses vandet flere gange på naturlig vis, idet grus og sand udgør et mekanisk filter, som ikke lader snavs og urenheder passere. Derudover renses vandet af smådyr, som lever i jordbunden. De smagsgivende ingredienser og navnlig det særlig kalk- og mineralholdige Düsseldorf-vand gør, at det geografiske område tydeligt adskiller sig fra tilgrænsende områder.

5.2. Produktets egenart:

Düsseldorfer Senf indeholder i modsætning til anden traditionelt fremstillet sennep i Tyskland traditionelt ingen skaldele, det er alene melkernen, som forarbejdes. Düsseldorfer Senf kendetegnes særligt ved dens mærkbart skarpe smag, hvilket beror på denne fremstillingsmåde.

De organoleptiske egenskaber er i høj grad årsagen til, at Düsseldorfer Senf nyder et godt omdømme på globalt plan som regional specialitet. Det gode omdømme tæller ligesom smagen og kvaliteten blandt Düsseldorfer Senfs egenskaber.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Historisk oprindelse

Düsseldorfer Senf er en fødevarespecialitet med en meget lang historisk og regional tradition, der er udviklet i Düsseldorf. Dette fremgår af historien bag sennepsindustrien i Düsseldorf. Den første tyske sennepsfabrik blev grundlagt i 1726 i Düsseldorf. I 1896 fandtes der 8 sennepsfabrikker i Düsseldorf. Allerede i 1826 kunne man i handelsblade, rejselitteraturen og bybeskrivelser læse om sennepsindustrien i Düsseldorf. 1920 var begyndelsen på en ny tid for sennepsindustrien i Düsseldorf. Forretningsmanden Otto Frenzel fra Lorraine grundlagde i slutningen af 1920 en sennepsfabrik i Düsseldorf. Her fremstillede han en meget stærk sennep — den første lyse af slagsen — som han gav navnet Löwensenf. Denne sennep blev — inspireret af Düsseldorfs byvåben — markedsført med et logo bestående af et løvehoved. En så lys sennep havde man indtil da ikke set i Tyskland. Dens skarpe og umiskendeligt krydrede smag gjorde snart Düsseldorfer Senf berømt. Frenzels succes byggede i høj grad på de renhedskrav, han satte for Düsseldorfer Senf. Der måtte kun bruges ingredienser af højeste kvalitet, tilberedningen skulle være meget omhyggelig, og der måtte ikke anvendes tilsætningsstoffer.

I 1930 begyndte Düsseldorfs sennepsfabrikker at fremstille Düsseldorfer Tafelsenf — en middelstærk bordsennep. Denne mindre skarpe, mellemkrydrede, gulgrønne let skinnende sennepsspecialitet fra Düsseldorf blev også hurtigt populær hos forbrugerne i både ind- og udland.

Allerede i 1938 kunne sennepsindustrien i Düsseldorf eksportere Düsseldorfer Senf til andre lande i Europa, samt USA, Canada, Sydamerika, Afrika, Japan og Australien.

Tilknytningen til naturen/miljøet

Der er en naturlig sammenhæng mellem det geografiske område og Düsseldorfer Senfs organoleptiske egenskaber. Vandet fra Düsseldorf, der mængdemæssigt er hovedingrediensen i Düsseldorfer Senf, indvindes fra Rhinen. Flodvandet passerer gennem sand- og gruslag, som nogle steder kan være op til 30 m tykke, hvilket giver vandet et særlig højt indhold af kalk og mineraler. Vandets høje kalk- og mineralindhold er medvirkende til at give Düsseldorfer Senf sin karakteristiske smag. Den ufiltrerede lagereddike har ligeledes stor betydning for Düsseldorfer Senfs smag.

Situationen i dag og omdømmet

Düsseldorfer Senf har fortsat et meget fint omdømme og er kendt som en regional specialitet både i og uden for området. Talrige forbrugeres reaktion er bevis på det gode omdømme, idet Düsseldorfer Senf har en anerkendt plads på markedet.

Dette omdømme bygger navnlig på den lange tradition for fremstilling af Düsseldorfer Senf i Düsseldorf og senneppens organoleptiske egenskaber. Düsseldorf beskrives ofte som Tysklands sennepshovedstad (»Senfstadt«) på grund af den berømte historie om sennepsindustriens tilbliven.

Sennepsspecialiteterne i Düsseldorf er så velansete, at der endog findes et sennepsmuseum i Düsseldorf. Her findes der en lang række fotos af sennepsfremstillingen, og bogudgivelser og presseklip dokumenterer anseelsen før som nu.

Düsseldorfer Senf er en del af Düsseldorfs historie og madkultur I bryggerirestauranterne i Düsseldorfs gamle bydel står der f.eks. klassisk sennepsbøf på menuen (Senfrostbraten), dvs. entrecote stegt i sennep fra Düsseldorf. Til Düsseldorfs madkultur hører også sandwichen »Röggelchen«, hvis fyld er en skive ost smurt med sennep fra Düsseldorf.

Økonomiens betydning

Düsseldorfer Senf har fortsat stor økonomisk betydning for Düsseldorf. Den store efterspørgsel efter Düsseldorfer Senf fremgår tydeligt af de meget gode salgstal i supermarkeder, slagterbutikker og restauranter i det geografiske område, i Tyskland og i resten af verden. Det skønnes, at der i det geografiske område fremstilles ca. 3 760 tons Düsseldorfer Senf om året.

Fremstilling/organoleptisk kvalitet

Regionale producenter har fremstillet Düsseldorfer Senf i næsten 90 år efter den fremstillingsmetode, der er opfundet i Düsseldorf. Den knowhow, viden og erfaring, der er givet videre fra generation til generation, sikrer, at de geografisk betingede organoleptiske egenskaber kommer til udtryk i Düsseldorfer Senf.

Henvisning til offentliggørelsen af varespecifikationen:

(artikel 5, stk. 7, i forordning (EF) nr. 510/2006)

Markenblatt Heft 27 af 8. juli 2011, del 7c, s. 13525

http://register.dpma.de/DPMAregister/geo/detail.pdfdownload/28500

(1) EUT L 93 af 31.3.2006, s. 12.